**ДИСТАНЦИОННИ ОБУЧЕНИЯ**

**ОБУЧИТЕЛЕН МОДУЛ**

**«КОНТРОЛНИ ФУНКЦИИ НА ОБЩИНИТЕ»**

**МАТЕРИАЛИАЛИ ЗА САМОПОДГОТОВКА**

**Тема 8. Контрол и санкции на търговската и рекламната дейност**

**Тема 8. Контрол и санкции на търговската и рекламната дейност**

**Цел:** В темата подробно са разгледани правомощията и отговорностите на кмета на общината, свързани с осъществяването на контрол по отношение на търговската и рекламната дейност на територията на общината, както и налагането на санкции при нарушаване на разпоредбите. В подтемите са включени примери за добри практики, както и за какво да се внимава и как да се минимизират пропуските от неосъществен контрол.

**Очаквани резултати:** Повишаване на компетенциите, свързани с осъществяването на контрол на търговската и рекламна дейност.

Съдържание:

[**Подтема 8.1. Ред и условия за извършване на търговска дейност. 2**](#_Toc78596532)

[**Подтема 8.2 Ред и условия за извършване на рекламната дейност. 5**](#_Toc78596533)

[**Подтема 8.3. Контролни дейности по отношение на търговската и рекламна дейност 5**](#_Toc78596534)

[**Подтема 8.4. Налагане на санкции 7**](#_Toc78596535)

[**Подтема 8.5. Изисквания към контролните органи 7**](#_Toc78596536)

[**Подтема 8.6. Съдебна практика 8**](#_Toc78596537)

## Подтема 8.1. Ред и условия за извършване на търговска дейност.

Определянето на ред и условия за извършване на търговска дейност цели да бъдат защитени правата на потребителите и осигуряване на лоялна конкуренция между търговците. От друга страна трябва да се осигури и правото на всяко юридическо и/или физическо лице да извършва търговска дейност без да се създават прекомерно високи изисквания и административни пречки. Определеният ред и условия за извършване на търговска дейност трябва да гарантират и опазването на обществения ред и спокойствието на гражданите, както и опазването на околната среда. Тези обществени отношения се уреждат с приемане на наредба от съответния Общински съвет.

Наредбата се приема на основание чл. 21, ал. 2 от Закона за местното самоуправление и местната администрация, във връзка с: чл. 2 от Закона за ограничаване на административното регулиране и административен контрол върху стопанската дейност, чл. 191, ал. 3 от Закон за защита на потребителите, Глава ІІІ, Раздел ІІ от Закона за местните данъци и такси и специалния закон – Закон за устройство на територията.

С наредбата обикновено се уреждат и правилата за поставяне, функциониране и премахване на преместваеми съоръжения за производство, търговия и услуги по смисъла на чл.56 на ЗУТ, както и извършването на търговска дейност в стационарни и преместваеми обекти.

Съгласно чл. 56 от ЗУТ върху поземлени имоти могат да се поставят:

1. преместваеми увеселителни обекти;

2. преместваеми обекти за административни, търговски и други обслужващи дейности;

За обектите посочени в т. 1 и 2 се издава разрешение за поставяне въз основа на схема и проектна документация, одобрени от главния архитект на общината. Схемата за поставяне определя пространственото разположение, вида, типа, размерите и предназначението на обекта посочен в т. 1 и 2. Условията и редът за издаване на разрешението за поставяне на обектите, за одобряването и за изискванията към схемата и проектната документация се определят с наредба на общинския съвет, като в наредбата, в зависимост от вида и предназначението на обекта, се поставя изискване за предоставяне на инженерно-техническа част или конструктивно становище. Обектите, изброени в т.1 и т. 2 могат да се свързват с временни връзки към мрежите и съоръженията на техническата инфраструктура, когато това е необходимо за нормалното им функциониране. В недвижими имоти – културни ценности, разрешение за поставяне на гореизброените обекти се издава въз основа на схема след съгласуване при условията и по реда на Закона за културното наследство. Съгласуването се извършва служебно по искане на органа, компетентен да издаде разрешение за поставяне на обект. В чужди поземлени имоти разрешение за поставяне на гореизброените обекти се издава въз основа на изрично писмено съгласие от собственика на поземления имот или писмен договор за наем на заетата от преместваемия обект площ.

Условията и редът за устройството, безопасността и техническите изисквания към съоръженията, поставяни в увеселителни обекти, се определят с наредба на министъра на регионалното развитие и благоустройството, министъра на вътрешните работи и министъра на младежта и спорта.

Поставянето на преместваеми обекти в урегулираните поземлени имоти се разрешава само ако не се надвишават установените в подробния устройствен план устройствени показатели – плътност на застрояване, коефициент на интензивност на застрояване, и не се намалява определената минимална озеленена площ.

В паркове и градини поставянето на преместваеми обекти се извършва по ред, определен с приетата наредба, съгласно план-схема, одобрена от общинския съвет по реда на ЗУТ.

Максималните размери, конструктивното решение и архитектурно-художественото оформление на преместваемите обекти, както и на обектите, които се разполагат в поземлени имоти за времето на провеждане на обществени мероприятия – културни фестивали, спортни и атракционни прояви, благотворителни и рекламни кампании и други, се определят с наредбата приета от общинския съвет.

С наредбата на общинския съвет се определят и условията и редът за разполагане на елементите на градското обзавеждане – спирки на масовия градски транспорт, пейки, осветителни тела, чешми, фонтани, часовници, зарядни колонки за електрически превозни средства, както и други обекти, свързани с облика на градските пространства, определени с наредбата на общинския съвет.

Временно ползване на имоти или части от тях – държавна или общинска собственост, за допълнителна открита търговска площ към преместваеми обекти, както и към търговски обекти в сгради, се допуска при условия и по ред, определени с наредбата на общинския съвет.

**Важно!!!** Съгласно разпоредбите на чл. 56, ал. 13, **разрешенията за поставяне се публикуват в Единния публичен регистър по устройство на територията** (ДВ, бр. 16 от 2021 г.).

С последните промени в Закона за защита от шума в околната среда (ДВ, бр. 101 от 2020 г., в сила от 27.11.2020 г.), физическите лица, юридическите лица и едноличните търговци подават заявление пред общинската или районната администрация за работно време при откриване на обекти изброени в чл. 16а, ал. 1 от Закона, както и за промяна на работното им време, при условия и по ред, определени с наредба на съответния общински съвет. Към заявлението задължително се прилага становище на съответната регионална здравна инспекция относно спазване на граничните стойности на показателите за шум. Работното време на обектите се определя съобразно волята на заявителя и местната наредба за обществения ред, приета от съответния общински съвет.

При откриване на обекти за производство, съхраняване и търговия и на обекти в областта на услугите, разкрити и разположени в зони и територии, предназначени за жилищно строителство, рекреационни зони и територии и зони със смесено предназначение, както и в жилищни сгради с повече от едно жилище и сгради със смесено предназначение, физическите лица, юридическите лица и едноличните търговци подават заявление пред общинската или районната администрация за работно време, както и за промяна на работното им време.

Практиката показва, че обикновено на контрол подлежат:

* извършването на търговията на открито върху терени общинска собственост (проверява се разрешението и платената такса за ползване на място, копие от документ за произход на стоките, предлагат ли се забранени стоки и други);
* извършването на търговията на открито в имоти частна собственост (проверява се заявлението за работно време за търговия на открито в имот частна собственост, копие от документ за произход на стоките, предлагат ли се забранени стоки и други);
* разполагането на подвижни съоръжения - маси и столове за консумация на открито, хладилни витрини, щендери и стелажи за излагане на предлагани за продажба в търговския обект стоки (проверява се разрешението и платената такса за ползване на място, индивидуалната схема указваща заеманата площ и пространственото разположение, отстоянията от сгради и др.);

## Подтема 8.2 Ред и условия за извършване на рекламната дейност.

Рекламната дейност, извършвана на територията на общината и подлежаща на контрол е всякаква дейност на лице, насочена към оповестяване на информация, във връзка с търговия, работа, занаят, професия, културна, спортна, обществена, акционна, хуманитарна или др. проява, имаща за цел да насърчи продажбата, покупката, или наемането на стока или услуга, да съдейства за популяризирането на кауза или идея, или да предизвика друг ефект, желан от рекламиращия. Съгласно местните наредби дейността се осъществява посредством рекламно информационни елементи /РИЕ/ , включващи: външна реклама, надписи, информационно-указателни табели, рекламни материали с временен характер-знамена, транспаранти, надписи и др., съобщения.

Всяка община освен общи изисквания към РИЕ може да постави и други изисквания, съобразени с културни дадености и други особености на градската среда и/или на съответното населено място.

**Важно!!! При определяне на реда и условията за извършване на търговска и рекламна дейност е необходимо постигане на баланс между интересите на бизнеса и потребностите на населението.**

## Подтема 8.3. Контролни дейности по отношение на търговската и рекламна дейност

Съгласно чл. 166 от Закона за защита на потребителите, кметът на общината създава в общинската администрация звено за защита на потребителите, чрез което:

1. осъществява контрол по глава втора – Информация, предоставяна на потребителя, глава четвърта – Търговски практики и способи за продажба, раздел II – Способи за продажба и глава пета – Безопасност и качество на стоките и услугите, раздели II – Доставка на стоки и раздел III – Съответствие на услугите;

2. консултира потребителите относно правата им по този закон;

3. предоставя на Комисията за защита на потребителите информация за опасни стоки;

4. сезира компетентните органи при установяване нарушения на други нормативни актове, засягащи правата и интересите на потребителите.

Изпълнението на това изискване във всяка отделна община се съобразява с формата на организация на контролните функции.

Глобите и санкциите по наказателни постановления, издадени от кметове на общини или упълномощени от тях длъжностни лица постъпват по съответния общински бюджет.

Съгласно чл. 233 от Закона за защита на потребителите, актовете за установяване на нарушенията се съставят от длъжностни лица, определени от кмета на общината. Наказателните постановления се издават от кмета на общината или от упълномощени от него длъжностни лица. Установяването на нарушенията, издаването, обжалването и изпълнението на наказателните постановления се извършват по реда на Закона за административните нарушения и наказания.

**Важно!!!**Актове за установяване на административните нарушения и наказателните постановления по смисъла на Закона за административните нарушения и наказания, както и индивидуалните административни актове по смисъла на Административнопроцесуалния кодекс може да се връчват на всяко физическо лице, което се намира в търговския обект и което е в граждански или трудови правоотношения с лицето, срещу което са издадени.

Кметът на общината осъществява контрол в търговските обекти по Закона за защита на потребителите, свързан с:

* Общо задължение за предоставяне на информация;
* Етикетиране на стоките;
* Указания за употреба на стоките;
* Обозначаване на цените на стоките и услугите;
* Способи за продажба;
* Доставка на стоки;
* Съответствие на услугите.

Изпълнението на това изискване във всяка отделна община се съобразява с формата на организация на контролните функции.

Прилаганите контролни дейности включват:

* извършване на документални проверки- при подаване на заявления, текущо;
* проверки на място- периодични/планови/, случайни;
* проверки по искане на друг контролен орган, определен със закон-съвместни проверки;
* извършване проверки при подаден сигнал и/или жалба.

При осъществяване на контролната дейност, слежителите за защита на потребителите имат следните права:

* на свободен достъп до търговския обект;
* да изискват необходимите документи във връзка с осъществявания от тях контрол;
* да привличат експерти в съответната област, когато проверката е особено сложна и изисква специални знания;
* да съставят актове за установяване на административни нарушения.

Проверките могат да се извършват самостоятелно и/или с участие на представители на други административни органи и МВР.

Най-често срещани нарушения при извършване на търговска и рекламна дейност:

* ползване на фирмени надписи без разрешение за поставяне от компетентен орган;
* ползване на рекламни елементи без разрешение от главния архитект;
* извършване на рекламна дейност без заповед на кмета на общината.

## Подтема 8.4. Налагане на санкции

**Редът за налагане на санкции е установеният в ЗАНН:**

* Извършване на проверка;
* Установяване на нарушение;
* Съставяне на акт за административно нарушение;
* Издаване на наказателно постановление;
* Издаване на фиш.

**Видовете санкции са:**

* глоба;
* имуществени санкции за юридическите лица;
* отнемане на разрешенията;
* премахване на преместваеми обекти;
* премахване на РИЕ.

## Подтема 8.5. Изисквания към контролните органи

**Определяне на служителите:**

* Заповед на кмета за осъществяване на контрол по местните наредби за търговска и рекламна дейност и съставяне на АУАН;
* Определяне на зам.-кмет и/или друг служител за издаване на наказателни постановления. Наказателните постановления се издават от кмета на общината или оправомощен от него заместник-кмет /друг служител в зависимост от структурата и организацията на контролната дейност във всяка отделна община/.

**Изисквания към служителите:**

* много добро познаване на реда и условията за осъществяване на търговска и рекламна дейност;
* разрешителните режими и документи,свързани с тях;
* забранителни дейности и режими**.**

## Подтема 8.6. Съдебна практика

* Най-често допусканите грешки, водещи до оспорване и/или отмяна на НП:

При издаване на административния акт не са спазени административно производствените правила, като не са изяснени относими факти. Нарушаване на принципа на [чл.35 АПК.](https://ex-lege.info/%D0%B4%D0%BE%D0%BA%D1%83%D0%BC%D0%B5%D0%BD%D1%82%D0%B8/398745#anchor_35) Съгласно [чл.35 АПК,](https://ex-lege.info/%D0%B4%D0%BE%D0%BA%D1%83%D0%BC%D0%B5%D0%BD%D1%82%D0%B8/398745#anchor_35) индивидуален административен акт се издава след като се изяснят фактите и обстоятелствата от значение за случая и се обсъдят обясненията и възраженията на заинтересованите граждани и организации, ако такива са дадени, съответно направени. В [чл.36, ал.1 АПК](https://ex-lege.info/%D0%B4%D0%BE%D0%BA%D1%83%D0%BC%D0%B5%D0%BD%D1%82%D0%B8/398745#anchor_36)е постановено, че доказателствата се събират служебно от административния орган, освен в предвидените от кодекса или в специален закон случаи. Според [чл. 9, ал.2 от АПК,](https://ex-lege.info/%D0%B4%D0%BE%D0%BA%D1%83%D0%BC%D0%B5%D0%BD%D1%82%D0%B8/398745#anchor_9) административният орган събира всички необходими доказателства и когато няма искане от заинтересованите лица.

|  |
| --- |
| Във форума за дебати да се отвори тема:  **Какви нормативни промени са необходими, така че да се уреди извънредно удължаване на работното време (напр. при организиране на вечерна сватба да има възможност да се удължи еднократно работното време на съответното заведение (извън установеното), въз основан на подадено заявление от собственика до кмета на общината )?**  Във форума участниците могат споделят проблеми, с които се сблъскват, както и да предлагат вече установени от тях работещи решения. В рамките на тази дискусии могат да се формулират и конкретни предложения за промени в законодателството. |